## Pravilnik o izmjenama i dopunama Pravilnika o Diplomatskoj akademiji i savjetničkom ispitu

### NN 126/2014 (28.10.2014.), Pravilnik o izmjenama i dopunama Pravilnika o Diplomatskoj akademiji i savjetničkom ispitu

MINISTARSTVO VANJSKIH I EUROPSKIH POSLOVA

2396

Na temelju članka 37. stavak 3. i članka 38. stavak 5. Zakona o vanjskim poslovima (»Narodne novine«, broj 48/1996, 72/2013 i 127/2013), donosim

PRAVILNIK

O IZMJENAMA I DOPUNAMA PRAVILNIKA O DIPLOMATSKOJ AKADEMIJI I SAVJETNIČKOM ISPITU

Članak 1.

U Pravilniku o Diplomatskoj akademiji i savjetničkom ispitu (»Narodne novine« broj 44/1997, 70/2013 i 43/2014, u daljnjem tekstu: Pravilnik) u članku 4. stavku 1. iza alineje 2. dodaje se nova alineja 3. koja glasi:

»– provodi prvi diplomatski ispit, završni stručni diplomatski ispit, savjetnički ispit, kao i druge provjere znanja u funkciji obavljanja temeljnih zadaća službe vanjskih poslova, uključujući i provjere znanja vezane za prijem u službu vanjskih poslova.«

Dosadašnje alineje 3., 4. i 5. postaju alineje 4., 5. i 6.

Članak 2.

U članku 8. stavcima 2. i 3., i u drugim odredbama ovog Pravilnika riječi »završni usmeni ispit« zamjenjuju se riječima »završni stručni diplomatski ispit« u odgovarajućem rodu, broju i padežu.

Članak 3.

U članku 10. stavcima 1. i 3., i u drugim odredbama ovog Pravilnika riječi »završnog ispita« i »završnom ispitu« zamjenjuju se riječima »završni stručni diplomatski ispit« u odgovarajućem rodu, broju i padežu.

Iza stavka 3. dodaje se novi stavak 4. koji glasi:

»Profesionalni diplomat sa uspješno završenim poslijediplomskim specijalističkim sveučilišnim studijem iz područja diplomacije, oslobođen je polaganja završnoga stručnoga diplomatskog ispita iz st. 1. ovog članka.«

Članak 4.

Naslov iza članka 14. »3. PROGRAM, NAČIN I UVJETI POLAGANJA SAVJETNIČKOG ISPITA« mijenja se i glasi: »3. PROGRAM, NAČIN I UVJETI POLAGANJA PRVOGA DIPLOMATSKOG ISPITA, ZAVRŠNOGA STRUČNOGA DIPLOMATSKOG ISPITA I SAVJETNIČKOG ISPITA«.

Članak 5.

Iza članka 14. dodaje se novi članak 14.a koji glasi:

»Članak 14.a

Polaganju prvoga diplomatskog ispita može pristupiti kandidat sa završenim preddiplomskim i diplomskim sveučilišnim studijem ili integriranim preddiplomskim i diplomskim sveučilišnim studijem ili specijalističkim diplomskim stručnim studijem struke iz članka 36. Pravilnika o unutarnjem redu Ministarstva vanjskih i europskih poslova i koji ispunjava ostale uvjete propisane ovim Pravilnikom, Pravilnikom o unutarnjem redu Ministarstva vanjskih i europskih poslova, Zakonom o vanjskim poslovima i drugim propisima službe vanjskih poslova.

Prvi diplomatski ispit se polaže u odgovarajućem sadržaju prilagođenom prema odredbama ovog Pravilnika i Pravilnika o unutarnjem redu Ministarstva vanjskih i europskih poslova kao preduvjet za upis u jednogodišnji stručni diplomatski studij.

Članak 6.

U članku 15. stavci 2. i 3. mijenjaju se i glase:

»Savjetnički ispit mogu polagati profesionalni diplomati nakon povratka s mandata koji imaju zvanje I tajnika ili više i završen jednogodišnji stručni diplomatski studij ili dvomjesečni diplomatski tečaj ili završenu stranu diplomatsku školu u najkraćem trajanju od tri mjeseca ili završen poslijediplomski specijalistički sveučilišni studij iz područja diplomacije, kao i napredno znanje engleskog i drugog stranog jezika od razine B i više prema Zajedničkom europskom referentnom okviru za jezike (CFR).

Savjetnički ispit mogu polagati bez završenoga jednogodišnjega stručnog diplomatskog studija ili dvomjesečnoga diplomatskog tečaja profesionalni diplomati nakon povratka s mandata koji imaju diplomatsko zvanje od I tajnika ili više i znanstveno zvanje doktora društvenih ili humanističkih znanosti ili završen poslijediplomski specijalistički sveučilišni studij iz područja diplomacije kao i napredno znanje engleskog i drugog stranog jezika od razine B i više prema Zajedničkom europskom referentnom okviru za jezike (CFR).«

Članak 7.

Iza članka 16. dodaje se novi članak 16.a koji glasi:

»Članak 16.a

Program polaganja prvoga diplomatskog ispita, završnoga stručnoga diplomatskog ispita i savjetničkog ispita donosi ministar vanjskih i europskih poslova na prijedlog Diplomatske akademije, a obavezno obuhvaća provjeru znanja iz sljedećih područja: međunarodni odnosi i vanjska politika, europski poslovi, europske integracije, Europska unija, NATO, Ujedinjeni narodi, ostale međunarodne organizacije i asocijacije, međunarodno, diplomatsko i konzularno pravo, bilateralna i multilateralna diplomacija, diplomatske metode, vještine i tehnika, diplomatski protokol, međunarodni gospodarski odnosi i gospodarska diplomacija, odnosi s javnošću, kulturna i javna diplomacija.

Program iz stavka 1. ovog članka kao i druge provjere znanja u funkciji obavljanja temeljnih zadaća službe vanjskih poslova propisane ovim Pravilnikom, sastavni su dio ovog Pravilnika – Prilog br. 3.«

Članak 8.

Ministar/ica vanjskih i europskih poslova donijet će Program – Prilog 3. iz članka 16.a ovog Pravilnika u roku od 60 dana od dana donošenja ovog Pravilnika, te u istom roku uskladiti s odredbama ovog Pravilnika Program stručnog usavršavanja i školovanja – Prilog 1. iz članka 6. ovog Pravilnika i Program priprema – Prilog 2. iz članka 18. ovog Pravilnika.

Članak 9.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/14-03/39

Urbroj: 521-GT-01-01-14-1

Zagreb, 20. listopada 2014.

Prva potpredsjednica Vlade i ministrica

Vesna Pusić, v. r.

Pravilnik, NN 126/2014-2396